
R A P O R T

asupra propunerii legislative pentru completarea Legii nr.309/2002 privind recunoaşterea şi acordarea unoer drepturi persoanelor care au efectuat stagiul militar în cadrul Direcţiei Generale a Serviciului Muncii 

în perioada 1950-1961
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961,trimisă cu adresa nr. Pl.x 274 din 10 aprilie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1439/18.10.2006 - favorabil)

· Comisiei pentru buget, finanţe şi bănci (nr.241/03.05.2006 - negativ)
· Comisiei juridice, de disciplină şi imunităţi (nr.31/451/27.04.2006 - negativ)
· Comisiei pentru apărare, ordine publică şi siguranţă naţională (nr.32/261/04.05.2006 - negativ)
precum şi punctul de vedere al Guvernului (nr.24/04.01.2006 - negativ).
Propunerea legislativă are ca obiect de reglementare completarea art.1 din Legea nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, în sensul acordării indemnizaţiei lunare şi persoanelor care, îndeplinind celelalte condiţii prevăzute de lege, în prezent nu mai îndeplinesc condiţia cetăţeniei române, întrucât, între timp, au devenit cetăţeni străini.
Comisia propune Plenului Camerei Deputaţilor respingerea iniţiativei legislative din următoarele considerente:
a) deşi nu există impedimente în acordarea indemnizaţiei lunare şi cetăţenilor străini, cu atât mai mult cu cât aceste beneficii se datorează pentru situaţii la care au fost expuşi în trecut când aveau calitatea de cetăţeni români, Legea nr.309/2002 prevede, în afara drepturilor băneşti cuvenite pentru perioada aferentă stagiului militar, şi alte drepturi care însă nu pot fi fructificate decât de cetăţenii români care trăiesc pe teritoriul României.
b) nu sunt cuprinse, în expunerea de motive, date referitoare la numărul de potenţiali beneficiari.
c) nu sunt precizate sursele acoperirii sporului de cheltuieli ale bugetului de stat pe care le generează aplicarea prevederilor propunerii legislative, aşa cum se precizează în art.15 din Legea nr.500/2002 privind finanţele publice, cu modificările ulterioare, iar Legea bugetului de stat pe anul 2006 a fost fundamentată pe baza legislaţiei în vigoare la momentul elaborării acesteia şi, în consecinţă, nu cuprinde fonduri pentru asigurarea plăţii drepturilor reglementate prin această propunere legislativă.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative a participat ca invitat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 5 aprilie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 18 mai 2006, Comisia propune respingerea iniţiativei legislative.

